Ierse breier sê nee vir Rassie en Bokke | Netwerk24
Ierse breier sê nee vir Rassie en Bokke
12 Januarie 2018 10:27
Een van Ierland se mees hoogaangeskrewe afrigters het ’n aanbod om hom by die Springbokke aan te sluit van die hand gewys.
Felix Jones het in 2015 nog vir Ierland rugby gespeel. Foto: Getty Images
Rugby365.com berig Felix Jones het nee gesê vir Rassie Erasmus se aanbod om hom as die Bokke se vaardigheidsafrigter aan te wys.
Jones het gekies om eerder by Munster aan te bly.
Erasmus, wat sy kontrak met dié Ierse provinsie in Desember kortgeknip het om die pos as SA Rugby se direkteur van rugby in te neem, het reeds die dienste van Aled Walters, Munster se fiksheidsghoeroe, bekom.
Walters was nie Erasmus se enigste teiken nie, met Jones wat glo boaan die voormalige Bok-kaptein se wenslys was.
Jones, ’n heelagter in sy speeldae, het egter verlede jaar ’n nuwe kontrak van twee jaar met Munster onderteken en het gekies om aan te bly as die span se agterlyn-en-aanvalsafrigter.
Jones het Erasmus se verantwoordelikhede waargeneem gedurende die oorgangsfase voordat Johann van Graan as Munster se hoofafrigter oorgeneem het.
Jones se reputasie groei met rasse skrede sedert Joe Schmidt hom aanbeveel het vir die posisie by Munster nadat hy weens ’n nekbesering vroeg moes uittree.
Jones (30) was saam met Schmidt se Ierland op toer in Japan in Junie verlede jaar en word gesien as ’n sleutelfiguur in Ierland se planne in die toekoms.
Munster het vrede daarmee gemaak dat Jacques Nienaber (verdedigingsafrigter) sy lewenslange vriend Erasmus sou terugvolg na Suid-Afrika, maar is glo ongelukkig met Erasmus se poging om verskeie ander van die span se personeel saam met hom weg te lok.
Meer oor: Felix Jones | Munster | Bokke | Springbokke | Rassie Erasmus | Aled Walters | Saru
Toetsrugby boer agteruit – Woodward
KYK: 3 van SA tel onder kanonpote